Metale glo oorsaak van voëlvrektes by Kamfersdam | Maroela Media
Metale glo oorsaak van voëlvrektes by Kamfersdam
(Foto: Stuart Dunlop/Facebook)
Hoë konsentrasie yster is een van die moontlike oorsake vir die voëlvrektes by die Kamfersdam naby Kimberley in die Noord-Kaap.
Talle watervoëls het sedert die begin van die jaar hier gevrek waarna die provinsiale departement van landbou, omgewingsake en landelike ontwikkeling met 'n ondersoek begin het. Monsters is van die karkasse geneem en na 'n laboratorium gestuur om die oorsaak van die vrektes te probeer vasstel.
Daar is aanvanklik vermoed dat botulisme, oftewel lamsiekte, moontlik die vrektes veroorsaak het. Volgens Zandisile Luphahla, woordvoerder van die departement, is dit egter nie die geval nie en word daar nou vermoed dat hoë konsentrasies van metale soos yster en sink die vrektes veroorsaak.
"Omgewingsmineraalvlakke en interaksies is ingewikkelde begrippe wat afhanklik is van 'n aantal faktore, maar die hoë ystervlakke word as kommerwekkend beskou.
"Yster is bekend daarvoor dat dit koper en selenium bind en dit kan tot gevolg hê dat die minerale nie beskikbaar gestel word vir diere soos watervoëls nie. Hierdie minerale is noodsaaklik vir 'n gesonde immuunstelsel en wanneer daar 'n tekort aan die minerale is, kan dit diere se immuunstelsels onderdruk en kan hulle vatbaar wees vir sekondêre infeksies."
Daar is aanbeveel dat 'n omgewingstoksikoloog 'n diepgaande evaluering van die hele watersisteem moet doen, insluitend die impak van rou en gedeeltelik behandelde rioolwater van die Homevale-afvalwaterbehandelingswerke, om die betekenis en gevolge van die hoë ystervlakke te bepaal.
Kamfersdam is een van die 11 belangrike voël- en biodiversiteitsareas in die Noord-Kaap. Daarbenewens kom moontlik die grootste permanente bevolking van kleinflaminke in Suider-Afrika asook minstens 63 watervoëlspesies hier voor.
Kimberley Noord-Kaap Omgewingsake
Twee in hof wat glo renosterkoei, kalf skiet
Welkom in ANC land hulle gaan nog als vernietig
Sjoe, Mnr. Mike Bolhuis het so ruk terug ook ñ groot klomp van die baba flaminke daar weg en hulle versorg tot hulle sterk genoeg was on weer vrygelaat te word. Dít het hom vreeslik emosioneel gemaak dat die watervoëls so vrek! Hyt selfs met ñ sekere myn daar gaan praat en hulle het nogal ekstra "damme" gemaak juis vir die voëls as daar weer ñ droogte of so is, kon hulle darem daarheen gaan om te oorleef. Wonder of hy al weet van die nuutste nuus oor die einste dam en sy voëls…. Hy sal beslis weer reël vir… Lees meer »